**En dag i dit job som vores nye kollega**

Du starter dagen med et brainstormingsmøde med din nye leder, hvor I taler om, hvordan I fælles griber opgaven an med implementeringen af Story Board og de muligheder, implementeringen åbner for. I skal lave et oplæg sammen til Centerchefen, som også skal præsenteres for Centerledelsen.

Samtidig kører hverdagen parallelt, så bagefter forbereder du en workshop om onboarding og trivsel sammen med afdelingslederen af botilbud Lindevang. De to fag- og aktivitetskoordinatorer på Lindevang er også med og bidrager med faglig viden og erfaringer fra hverdagen.

Sidst på dagen faciliterer du et møde i Handicaprådet, hvor du også har sekretærfunktionen.

Du afslutter dagen med at svare et par mails og ser ind i, hvad du skal starte med i morgen: I morgen skal du videndele og sparre om Story Board med en af dine kollegaer i konsulentteamet. I skal samarbejde tæt om implementeringen og videreudviklingen i centeret. I mødes fra kl. 8.30-11.00.

Du husker også lige at sætte en reminder ind i kalenderen om, at du skal lægge et nyt stillingsopslag op i vores rekrutteringssystem Emply og lave en sagsfremstilling for Centerchefen på en høringssag senere på ugen.

Du har ikke andet i kalenderen i morgen og lægger derfor en blok med hjemmearbejde ind efter mødet om Story Board – Så kan du fordybe dig i opsamling på møderne fra i dag og lave et udkast til implementeringen af Story Board samt finpudse oplægget til workshoppen på Lindevang.

**Om os**

**Center for Trivsel & Social Indsats** består af ca. 1.100 medarbejdere og favner bredt – fra myndighedsopgaver, sundhedspleje og psykologhjælp til indsatser for medborgere med handicap, psykisk sygdom, misbrug og udsathed.

Vi arbejder på tværs af fagligheder og lovgivning og har en fælles ambition om at skabe sammenhæng og kvalitet i indsatserne for børn, familier og voksne.

Vi står midt i en bevægelse, hvor vi arbejder strategisk med at styrke fællesskabet – både internt og i mødet med borgerne. Vores strategi **#ViErFælles** er ikke bare ord – den er en praksis, vi bygger sammen. Vi tror på, at det er opgaven, der definerer holdet, og at vi lykkes bedst, når vi gør det i fællesskab.

**Konsulentenheden Udvikling, Strategi & Samarbejde** er et tværgående team med 15 konsulenter, som bl.a. understøtter vores øverste ledelse i centeret samt politiske råd og udvalg.

Vores opgaver spænder bredt: Projekt- og procesledelse, udvikling af borgernære indsatser, planlægning og afholdelse af større events i centeret og tværkommunalt, lederudvikling, teamudvikling, digitalisering, kommunikation, grafiske opgaver, workshops, strategiformulering, handlingsplaner, kvalitetsudvikling- og opfølgning, projekter og processtøtte inden for økonomiske indsatsområder, systemunderstøttelse og meget mere.

Vi understøtter og udfører opgaver på både det strategiske og operationelle niveau med både stort og småt. Her er der højt til loftet, stor frihed og en stærk kultur for sparring og fælles ansvar.

Konsulentteamet er blevet et selvstændigt team pr. 1. maj og har fået en ny konsulentfaglig leder pr. 1. juni 2025, så du får muligheden for at komme med fra start på vores fælles rejse som ét team.

Du kan læse meget mere om vores kommune på [www.guldborgsund.dk](http://www.guldborgsund.dk) og om vores center og strategi **#Vierfælles** på [www.vierfaelles.dk](http://www.vierfaelles.dk)